Popcornmaskine, akrobatik og jonglering. Der var godt gang i cirkusteltet på Blokhus Torv mandag eftermiddag. Cirkus Trapez havde nemlig slået vejen forbi byen med deres spanske og ungarske cirkusartister. Nicolaj Allan Notar Greisen på bare fem år var også blandt de optrædende. Ifølge cirkusset er han Danmarks yngste cirkusartist. Inden showet var der da også sommerfugle i maven hos den unge gut, der undervejs var en stor del af showet. - Jeg laver akrobatik, og jeg optræder med en hest, siger han. Nicolaj Allan Notar Greisen kunne glæde sig over, at han havde den mere erfarne Joseph Haddy Enoch Messaoudi ved sin side. Joseph er blot 10 år, men alligevel formåede han sammen med Nicolaj at få store klapsalver fra publikum. Påskefestival Generelt var flere børnefamilier mødt op for at nyde påskeferien og ikke mindst se de to energibundter i aktion. I løbet af påsken er der over 100 aktiviteter i Blokhus fordelt på 10 dage. En vaskeægte påskefestival. - Det er mega hyggeligt. Der er rigtig mange mennesker på torvet, og der er så hyggelige forretninger i byen samt hyggelige cafeer, så det er alt i alt en fantastisk oplevelse at være her, siger Isabella Enoch Sosman, der ejer Cirkus Trapez. Opbakningen til arrangementerne vækker i det hele taget stor glæde. Også hos Jannie Ratke, event- og turismekonsulent i Jammerbugt Kommune - Jeg synes jo, det er fantastisk. Prøv at kig rundt og se alle de mennesker, der er her. Og de næste dage forventer vi, at der kommer endnu flere mennesker, når vi virkelig skruer op for programmet, siger hun. Noget tyder på, at Blokhus er ved at få endnu en påsketradition. En tradition, som Joseph og Nicolaj ser ud til at blive en del af. - Vi skal i hvert fald tilbage til næste år. Jeg glæder mig allerede. Vi vil gerne have sådan en påsketradition i Blokhus. Det ville være så hyggeligt, siger Isabella Enoch Sosman. Se de to knejter på scenen her:

Opsummering:
I løbet af påsken er der over 100 aktiviteter i Blokhus fordelt på 10 dage.